**Jäkäläkankaan tuulivoimapuisto** on Satakunnan Karvian koillispäässä Kattelusperän itäpuolella ja Kihniön Mustajärven luoteispuolella sijaitseva tuulivoimapuisto, jossa toimii viisi tuulivoimalaitosta. Niiden kokonaiskapasiteetti on 30 megawattia ja vuosituotanto on noin sata gigawattituntia. Tuulivoimapuiston on rakentanut ja sen omistaa Ilmatar Energy. Sitä operoi Ilmatar Service Oy.

Yleistä
-------

Tuulivoimapuisto sijaitsee Karvian koilliskulmauksessa Parkanon ja Jalasjärven vastaisten kuntarajojen suunnalla. Parkanon puolella sijaitsee heti Mustajärven kylä. Tuulivoimapuiston maaston paikannimiä ovat Huhtaneva, Limpukkamäki, Jäkäläkangas ja Konineva. Tuulipuiston pituus on 1,7 kilometriä, leveys 1,4 kilometriä, ja kaikki voimalaitokset sisälleen sulkevan alueen pinta-ala on 55 hehtaaria. Voimalat sijaitsevat 155–165 metrin korkeudella mpy. Tuulivoimalaitokset ovat tanskalaisen Vestasin valmistamaa V150/6.0MW -mallia, jonka napakorkeus on noin 155 metriä, tuuliturbiinin halkaisija 150 metriä, ja jonka kapasiteetti on 6,0 megawattia.

Tuulipuiston huoltotiet ovat metsäautoteitä, joista on yhteys yhdystielle 13319. Yksi tuulivoimaloista sijaitsee toisen metsäautotien varressa, josta on pitempi tieyhteys samalle yhdystielle. Voimaloiden tuottama sähkö johdetaan luonnollisesti kantaverkkoon, mutta esimerkiksi kartoissa ei näy sellaista sähkölinjaa, jonne sähkönsiirtoa voisi tehdä. Tuulivoimapuistoissa on tavallista, että tuotettu sähkö johdetaan sähköasemalle maakaapelein tai pitkillä matkoilla ilmaan nostetulla siirtolinjalla.

Historiaa
---------

Pohjois-Satakunnassa on ollut 2010-luvulla myönteinen asenne tuulivoimapuistoja kohtaan. Neljä kuntaa, Jämijärvi, Kankaanpää, Karvia ja Siikainen, toteuttivat yhteistyönä selvityksen, jossa ne kartoittivat alueiltaan tuulivoimalle otollisia alueita. Selvitys valmistui kesällä 2012. Alueet liitettiin toukokuussa 2013 mukaan Satakunnan vaihemaakuntakaavan ehdotukseen, jossa Jäkäläkankaan alueelle (alue numero 1) oli osoitettu 21,6 neliökilometrin alue. Siihen kaavailtiin enimmillään 45 kolmen megawatin tuulivoimalaitoksia, joiden napakorkeus olisi noin 140 metriä. Tuulimittauksissa alueen yläpuolella tuulee keskimäärin 7,6 metriä sekunnissa. Alueelle teetettiin vuosina 2012–2015 osayleiskaava, joka hyväksyttiin Karvian kunnanvaltuustossa huhtikuussa 2016. Osayleiskaavassa tuulivoimapuistolle oli osoitettu kuusi tuulivoimalaitosta, joiden maksimikorkeus oli 230 metriä. Kaava-alueen koko oli 9,4 neliökilometriä. Kaava-alueen sähkönsiirtoon oli kaavailtu etelässä kulkevalle sähkönsiirtolinjalle.

Ilmatar osti alkuvuonna 2022 saksalaiselta investointiyhtiöltä Alterric Internationale Beteiligungs GmbH rakentamisoikeudet Jäkäläkankaan tuulivoimapuistoon. Jäkäläkankaan tuulivoimapuiston rakentaminen aloitettiin helmikuussa 2022, ja sen tuulivoimalat nostettiin pystyyn kesän aikana. Tuulipuisto valmistui edellä suunniteltua aikatauluaan lokakuussa 2023.

Katso myös
----------

* Luettelo Suomen tuulivoimaloista

Huomioita
---------

1. 1 2  Jäkäläkankaan tuulivoimalan mallia ei ole vahvistettu mistään lähteestä. Voimalaitokseksi on ilmoitettu ainoa tuotannossa oleva kuuden megawatin malli.

Lähteet
-------

1. 1 2 3 4 5 6  Jäkäläkankaan tuulivoimapuisto tuottaa sähköä – valmistui edellä aikatauluaan *ilmatar.fi*.  12.10.2023. Helsinki:  Ilmatar. Viitattu 16.12.2023.
2. 1 2 3 4 5 6  Jäkäläkangas *ilmatar.fi*. Helsinki:  Ilmatar. Viitattu 16.12.2023.
3. 1 2 3 4 5  Jäkäläkangas (sijainti maastokartalla) *Karttapaikka*. Helsinki:  Maanmittauslaitos. Viitattu 7.12.2023.
4. 1 2  Vestas V150/6.0MW *thewindpower.net*.  24.6.2023. Ranska:  The Wind Power. Viitattu 16.12.2023. (englanniksi)
5. 1 2  Jäkäläkankaan tuulivoimaloiden siivet kohoavat pian 230 metriin *ylasatakunta.fi*.  10.2.2023. Parkano:  Ylä-Satakunta. Viitattu 17.12.2023.
6. ↑  *Satakunnan tuulivoimaselvitys 2022*, s. 20 (taulukko), 24, 41, 57–60. Pori: Satakuntaliitto, 2022. ISBN 978-952-5862-98-0. Teoksen verkkoversio (PDF) (viitattu 7.12.2023).
7. ↑  Ilmatar on hankkinut oikeudet rakentaa 35 uutta tuulivoimalaa Suomeen *ilmatar.fi*.  21.3.2023. Helsinki:  Ilmatar. Viitattu 16.12.2023.